ຜູ້ເສຍຊີວິດຍ້ອນສູບຢາຢູ່ຈີນ ຈະມີຈຳນວນເພີ່ມຂຶ້ມ
ລາຍງານຂອງຈີນແຈ້ງວ່າ ຜູ້ເສຍຊີວິດ ຍ້ອນສູບຢາຢູ່ຈີນ ຈະເພີ້ມຂຶ້ນເປັນ 3.5 ລ້ານຄົນ ໃນປີ 2030
ລາຍງານໃໝ່ສະບັບນຶ່ງທຳນາຍວ່າການສູບຢາຈະເຮັດໃຫ້ ປະຊາຊົນຈີນເສຍຊີວິດ 3 ລ້ານ 5 ແສນຄົນໃນແຕ່ລະປີ ພາຍໃນໄລຍະ 2 ທົດສະວັດຕໍ່ໜ້ານີ້ ບົດລາຍງານດັ່ງກ່າວແມ່ນອິງຕາມການເກັບກໍາຂໍ້ມູນຂອງ ພວກນັກຊ່ຽວຊານຈີນແລະສາກົນທີ່ຖືກນຳມາເຜີຍແຜ່ໃນ ວັນພະຫັດມື້ນີ້ ຊຶ່ງເປັນເວລາບໍ່ເທົ່າໃດມື້ກ່ອນຈະຮອດວັນ ກໍານົດເສັ້ນຕາຍ ຂອງອົງການອະນາໄມໂລກຫລື WHO ທີ່ໃຫ້ຈີນເກືອດຫ້າມການສູບຢາຢູ່ໃນສະຖານທີ່ສາທະລະ ນະຕ່າງໆ ອັນເປັນນຶ່ງໃນເງື່ອນໄຂຫຼາຍຂໍ້ ທີ່ຈີນຮັບປາກ ວ່າຈະປະຕິບັດຕາມ ໃນເວລາທີ່ຈີນຖືກຮັບເຂົ້າເປັນສະມາຊິກ ຂອງອົງການອະນາໄມໂລກ ເມື່ອ 5 ປີກ່ອນນັ້ນ ແຕ່ບໍ່ມີທາງທີ່ວ່າຈີນຈະປະຕິບັດການເກືອດຫ້າມທັນກໍານົດເສັ້ນຕາຍ ຄືວັນອາທິດຈະມານີ້ໄດ້ ການທຳນາຍສຳລັບປີ 2030 ແມ່ນເພີ່ມຂຶ້ນຢ່າງຫລວງຫລາຍ ຈາກຈຳນວນຄົນຕາຍຍ້ອນ ສາເຫດ ກ່ຽວພັນກັບຢາສູບຢູ່ໃນຈີນ ທີ່ມີຢູ່ປະມານ 1 ລ້ານ 2 ແສນຄົນ ໃນປັດຈຸບັນນີ້ ລາຍງານເວົ້າອີກວ່າໃນປີ 2030 ຈຳນວນຄົນຕາຍຍ້ອນສູບຢາຈະກວມເອົາ 25% ຂອງຈຳ ນວນຄົນທີ່ເສຍຊີວິດທັງໝົດໃນຈີນສົມທຽບກັບປະມານ 2 ຫາ 3% ຂອງຈຳນວນຄົນຕາຍ ຍ້ອນໂຣກເອດສ໌